Omusege ogumanyi? Okugukubuulirako akatono, Omusege kisolo eky’omu nsiko ekyakulamu ng’embwa era nga kirya ennyama. Mu nnyama gye kirya mulimu ey’ebisolo ebirundibwa awaka wamu n’ebyomu nsiko. Ebiseera ebisinga, omusege gwagala nnyo okulumba ebisolo ebirundibwa awaka nga bitwaliddwa ku ttale okulya omuddo. Munnange nno edda ennyo, lwali lumu, ng’omusege gufuna ekirowoozo ky’okufunanga ennyama gye gusobola okulyangako buli lunaku. Ku kyalo ekiyitibwa Bukasa kwaliko omusajja ayitibwa Musisi. Mwami Musisi yalina ekisibo kye eky’endiga ezaali ziwera kikumi kiramba. Yazitwalanga ku ttale okulya omuddo mu budde bw’oku makya. Obudde bwe bwawungeeranga, yazigobanga n’azizza mu lugo lwazo. Wamusege bwe yalabanga Mwami Musisi n’endiga ze n’awulira okusaalirwa. Yagamba nti, “Singa nfuna engeri y’okutuukamu ku kisibo ky’endiga ekyo, ebyange bijja kuba biwedde.” Wabula wadde yali amaze okufuna ekirowoozo ky’okufunamu ennyama ey’obwereere, Wamusege tekyamubeerera kyangu. Yasanga obuzibu bwa maanyi nnyo okusobola okutuuka ku ndiga za Musisi. Ensonga yali nti, endiga za Musisi yali azikuuma nnyo era nga yalinawo n’embwa ezimuyambako okukuuma. Oluvannyuma lw’okulindira ebbanga, olunaku lumu, Wamusege yasanga eddiba ly’endiga. Eddiba lino lyali libaagiddwa ku emu ku ndiga za Musisi nga likasukiddwa awo ku mabbali g’ekisibo. Wamusege yasanyuka nnyo era amangu ago n’ayambala eddiba ly’endiga eryo. Ng’amaze okulyambala, yatambula butereevu okutuuka mu masekkati g’ekisibo ky’endiga. Endiga gye baali basaze yali erina akaliga akato ke yali ezadde emyezi nga ebiri egiyise. Akaliga kano kaatandika okugoberera Wamusege eyali ayambadde eddiba lya nnyina waako. Bambi kaali kalowooza nti oboolyawo nnyina waako yali akomyewo. Wamusege ono yatambula nga bw’ayawula akaliga kano ku kibinja ky’endiga endala. Mu kaseera katono ddala Wamusege yali amaze okulya akaliga kano akaagenda nga kamugoberera. Okumalira ddala ebbanga Wamusege yabeeranga mu ndiga nga yeefudde nga zo era yasobola okulimbalimba endiga eziwerako nga bw’azirya era nga yalyangamu ezo ensava ennyo.